KIRJALLINEN KYSYMYS E-3558/02 esittäjä(t): Marie Isler Béguin (Verts/ALE) komissiolle. Ympäristötuhojen ehkäisemiseen ja korjaamiseen keskittyvän eurooppalaisen pankin perustaminen.



Virallinen lehti nro 161 E , 10/07/2003 s. 0106 - 0107



KIRJALLINEN KYSYMYS E-3558/02 esittäjä(t): Marie Isler Béguin (Verts/ALE) komissiolle (12. joulukuuta 2002) Aihe: Ympäristötuhojen ehkäisemiseen ja korjaamiseen keskittyvän eurooppalaisen pankin perustaminen EU asetti kommunistisen järjestelmän kaatumista Euroopassa seuranneen vuosikymmenen ensisijaiseksi tavoitteeksi talouden ja teollisuuden muutosprosessin hallinnan ja seurannan Itä-Euroopan tasavalloissa vastauksena maiden viipymättä esittämiin liittymishakemuksiin sekä valmisteluna niiden varsinaiselle liittymiselle. Tässä yhteydessä EU perusti tilapäisen Euroopan jälleenrakennus- ja kehityspankin vastatakseen muutoshaasteisiin Euroopan tasolla. Siirtymävaiheesta on ollut ratkaisevaa hyötyä kaikille ehdokasmaille EJRKP:n takaamien vakuuksien, rahoituksen ja strategioiden ansiosta. EU on nyt lyönyt lukkoon maiden liittymispäivämäärän, mikä osoittaa kehityksen edenneen niin pitkälle, että on tullut aika asettaa etusijalle uusia yhtä merkittäviä haasteita. Ympäristökatastrofit ovat Itä-Euroopalle nyt saman suuruusluokan haaste kuin siirtyminen kommunistisesta talousjärjestelmästä. Ekosysteemejä ilmastoa, säätilaa ja meriä viime aikoina kohdanneiden vakavien katastrofien seurausten korjaaminen vaatii suunnattomia summia. Ympäristövahingot ovat seurausta vuosikymmeniä vallinneesta tuotantojärjestelmästä ja elämäntavasta, joissa ympäristölliset näkökohdat oli laiminlyöty täysin, ja siksi niiden hoitamiseen tänä päivänä ja etenkin tulevaisuudessa arvioidaan Yhdistyneiden kansakuntien ympäristöohjelman (UNEP) mukaan kuluvan vuosittain noin 150 miljardia dollaria. Vakuuttavatko nämä tiedot ja luvut komission siitä, että tällaiset haasteet ja uhkat edellyttävät resursseja, ponnisteluja ja yhteistä politiikkaa, joka turvaa ongelmien ratkaisemiseen riittävät toimenpiteet ja tähtää ympäristöongelmien hallintaan? Eikö komissio ole sitä mieltä, että ympäristökatastrofien korjaamiseksi ja niiden seurausten minimoimiseksi tarvitaan yksi keskitetty toimija ja neuvottelukumppani, joka toimii kuten EJRKP teollisuuskriiseissä? Eikö komission kannattaisi siinä tapauksessa perustaa ympäristötuhojen ehkäisemiseen ja korjaamiseen keskittyvä eurooppalainen pankki, joka vastaisi valvonnasta, tiedotuksesta ja koulutuksesta ja helpottaisi siirtymävaihetta ympäristöasioissa nyt ja tulevaisuudessa? Margot Wallströmin komission puolesta antama vastaus (17. tammikuuta 2003) Komissio on vakuuttunut viimeaikaisten luonnonkatastrofien asettamien haasteiden merkityksestä. Asian tärkeyden vuoksi komissio sisällytti jo ennen kesän 2002 traagisia tulvia vuoden 2003 työohjelmaansa sellaisen yhtenäisen strategian kehittämisen, jolla kyettäisiin vastaamaan luonnollisiin ja teknologisiin uhkiin. Strategian kehittäminen on yksi komission painopistealueista, kuten se muistuttaa kesän 2002 tulvien seurauksena antamassaan tiedonannossa(1). Komissio kiittää parlamentin jäsentä konkreettisista ehdotuksista. Yksi mahdollinen ratkaisu on perustaa ympäristötuhojen ehkäisemiseen ja korjaamiseen keskittyvä eurooppalainen pankki, joka vastaisi erityisesti valvonnasta, tiedotuksesta ja koulutuksesta. Tässä yhteydessä on kuitenkin otettava huomioon komission ja Euroopan investointipankin (EIP) jo toteuttamat toimenpiteet etenkin kesän 2002 tulvien nopeassa rahoittamisessa. Lisäksi on syytä palauttaa mieliin se, että maaseudun kehittämiseen tarkoitettuja varoja voidaan käyttää myös tulvien ehkäisemiseen ja niiden aiheuttamien vahinkojen korvaamiseen, että äskettäisen solidaarisuusrahaston perustaminen. Kaikissa erikoistuneen pankkilaitoksen perustamista koskevissa ehdotuksissa on otettava huomioon myös kansallisten ja kansainvälisten laitosten ja etenkin EIP:n asema. Komissio tarkastelee tällä hetkellä yhdennettyä strategiaa koskevan keskustelun yhteydessä kaikkia mahdollisia keinoja luonnollisten ja teknologisten uhkien hallitsemiseksi. Komission aikoo punnita kaikkien ratkaisujen tehokkuuden ja valita niiden joukosta komission tavoitteiden saavuttamiseen parhaiten soveltuvat ratkaisut. Parlamenttia kehotetaan myös lopputalvella 2003 antamaan lausuntonsa ja esittämään ehdotuksia kaikille asianosaisille avoimessa kokouksessa, jossa käsitellään yhdennettyä strategiaa. (1) Komission tiedonanto Euroopan parlamentille ja neuvostolle: Euroopan yhteisön reaktio Itävallassa, Saksassa ja useissa ehdokasvaltioissa esiintyneisiin tulviin Solidaarisuuteen perustuva aloite (KOM(2002) 481 lopullinen).